## Metrovalencia recupera el servici nocturn de divendres i dissabte des de l’1 d’agost

*** Este dispositiu s’havia suspés temporalment a conseqüència de les inundacions del 29 d’octubre passat
* Els trens i tramvies circularan fins prop de les 3:00 hores els caps de setmana i vespres de festius
* Des del dia 1 i fins al diumenge 31 d’agost FGV aplica l’horari d’estiu, equivalent al que s’aplica els dissabtes durant la resta de l’any en el conjunt de la xarxa**

Ferrocarrils de la Generalitat Valenciana (FGV) posarà de nou en funcionament, a partir del divendres 1 d’agost, el servici nocturn de metros i tramvies de caps de setmana i vespres de festiu de la xarxa de Metrovalencia.

Després de les inundacions del 29 d’octubre passat este dispositiu especial va deixar de prestar servici de manera temporal. Una vegada s’ha recuperat la circulació en tota la xarxa, des del passat 27 de juny, FGV ja està en disposició de recuperar estes circulacions que permeten prolongar el pas de trens i tramvies fins a les 3:00 de matinada.

El mateix 1 d’agost, i fins al diumenge 31 d’agost, FGV aplica l’horari d’estiu en tot el conjunt de la xarxa de Metrovalencia, equivalent a l’horari que s’aplica els dissabtes durant la resta de l’any.

**Característiques del servici**

El servici nocturn previst oferix els mateixos horaris que abans de la seua interrupció. La prolongació de l’horari permet que circulen trens amb una freqüència de pas entre 10 i 20 minuts pel centre de la ciutat, a partir de l’últim servici habitual abans de mitjanit, en aquells trams en direcció a Aeroport, Torrent, Torrent Avinguda, Empalme i Marítim.

En direcció a Alboraia la freqüència de pas oscil·la entre 15 i 30 minuts. Cada 40 minuts, els trens circulen en direcció a les estacions de Seminari i Paterna. A més, cada 80 minuts hi ha trens en direcció a Picassent, Bétera, Llíria, Rafelbunyol i Riba-roja de Túria.

Els últims passos pel centre de la ciutat de València, en l’estació d’Àngel Guimerà, cap a les diverses destinacions tenen lloc entre les 2:30 i les 3:00 hores.

En les línies tramviàries, les unitats passen amb intervals de pas de 40 minuts en totes les línies, mentres que en els trams Primado Reig-Doctor Lluch i Marítim-Grau Canyamelar la freqüència és de 20 minuts. En línia 4 se circula entre Doctor Lluch i Vicent Andrés Estellés, excepte l’últim tramvia en servici, que arribarà fins a Mas del Rosari.

Els últims passos per la parada de Benimaclet cap a les diverses destinacions es produïxen entorn de les 2.30 hores.

**Modificacions per obres en agost**

Per motiu de les obres que es duen a terme entre les estacions d’Aragó i Marítim, corresponents a les línies 5 i 7, la circulació d’este dispositiu s’interromprà en l’estació situada en l’avinguda d’Aragó, fins al pròxim 31 d’agost, data de fi d’estos treballs.

De la mateixa manera, les obres entre Masies i Bétera de la línia 1, també en execució fins al pròxim 31 d’agost, comporten que els trens finalitzen el seu recorregut en Masies, a excepció del 15 al 18 d’agost, que, amb motiu de les festes de Bétera, comptaran eixes nits amb els autobusos alternatius.

Tots els usuaris que vullguen ampliar la informació d’horaris i freqüències durant l’estiu poden consultar en la pàgina web www.metrovalencia.es i en el telèfon gratuït d’informació d’Atenció al Client 900 46 10 46, així com en l’app oficial de Metrovalencia.

Fecha: 31/07/2025